钦定古今图书集成/明伦汇编/氏族典/第362卷 > 《汪溪金氏族谱序》金·若洙
## 钦定古今图书集成/明伦汇编/氏族典/第362卷 > 《汪溪金氏族谱序》金·若洙

昔者圣人别族类义，君子继世，因之以谱一家。谱其
氏族所自出，则本源得其宗，莫之惑矣；谱其祖考所
自出，则流派得其传，莫之淆矣；谱其迁徙所自出，则
始末得其详，莫之夺矣。由是以仁率之，而联族属、缀
亲疏“谱”焉；以义行之，而尚行检、重名教“谱”焉；以礼齐
之，而崇明祀、敦嘉会“谱”焉；以智成之，而比经训、寓劝
“戒谱”焉。若洙爰自蚤年，敬受庭训，诵习其书，思惟其
义，深以祖孙承传阀阅更历，非类于谱，曷以裁当时
而垂后世，盖尝三复，奋然兴怀。本家藏先公纪乘，参
世行欧、苏谱例，法汉史、班、马表记，纂次辑类，乃成一
编。夫吾金氏虽系李唐之季，寔出炎汉之西；虽为夏
后之裔，寔肇黄帝之孙，其氏族本源之宏远，又若是
也。夫吾金氏本支祖则为宋之松青公；始迁祖则为
唐之博道公；得姓祖则为汉之日䃅公；上世祖则为
夏之淳维公。其祖考承传之真切，又若是也。夫吾金
氏休宁之迁本于桐庐，桐庐之迁本于姑苏，姑苏之
迁本于建康；建康之迁本于南阳，南阳之迁本于京
兆。其迁徙始末之详“明又若是也。则联族属，缀亲疏，
而仁不可率乎？则尚行检、重名教，而义不可行乎？则
崇明祀、敦嘉会，而礼不可齐乎？则比经训，寓劝戒，而
智不可成乎？”呜呼！取式于古先，而昭告于来许；参同
于众论，而断裁于一心；垂法于当时，而征信于百世。
此若洙所以不敢避僭妄之嫌，而夙夜兢兢，急成是
谱，以为族告也。